30/03/2017 | Administración LocalMunicipal
Abegondo
Anuncio de aprobación definitiva da Ordenanza fiscal reguladora da taxa pola utilización do albergue municipal

O Concello Pleno, en sesión extraordinaria realizada o día 22 de decembro de 2016 acordou a aprobación inicial da modificación da Ordenanza fiscal reguladora do reguladora da taxa pola utilización do albergue municipal. Na data 3 de xaneiro de 2017 foi publicado o anuncio da aprobación inicial no Boletín Oficial da Provincia da Coruña (BOP núm.2) e no taboleiro municipal de anuncios por un prazo de trinta días, sen que se producisen reclamacións. Ao non presentarse reclamacións durante o prazo de exposición ao público, queda elevado a definitivo o acordo plenario inicial, cuxo texto íntegro se fai público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, reguladora das bases do réxime local. En uso das facultades contidas polos artigos 133.2 e 142 da Constitución, polo artigo 106 da Lei 7/1985, do 2 de abril, reguladora das bases do réxime local, e de conformidade co disposto no artigo 20.4. ñ) en relación cos artigos 15 a 19 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, este Concello establece a taxa pola utilización de albergue municipal que estará ao establecido na presente Ordenanza Fiscal cuxas normas atenden ao previsto no artigo 57 do Real decreto lexislativo 2/2004. Constitúe o feito impoñible desta taxa a utilización das instalacións do albergue municipal, situado na parroquia de Presedo, e os servizos que neste se presten. A devindicación e a obrigación do pago desta nace desde o momento en que se acceda e utilicen as instalacións do albergue municipal. O pago será previo ao uso do albergue. O pago poderá efectuarse por transferencia bancaria cunha antelación mínima de 24 horas á utilización das instalacións, debendo presentarse no seu caso o xustificante bancario correspondente; tamén os peregrinos poderán realizar o pago en efectivo no momento de acceso ao albergue. Están obrigados ao pago da taxa, en concepto de contribuíntes, as persoas que gocen, utilicen ou aproveiten especialmente o obxecto do feito impoñible da taxa. Responderán da débeda tributaria os debedores principais xunto a outras persoas ou entidades. Para estes efectos consideraranse debedores principais os obrigados tributarios do apartado 2 do artigo 35 da Lei 58/2003, do 17 de decembro, xeral tributaria. Salvo precepto legal expreso en contrario, a responsabilidade será sempre subsidiaria. Con relación á responsabilidade solidaria e subsidiaria da débeda tributaria, estarase ao establecido nos artigos 42 e 43, respectivamente, da Lei 58/2003, do 17 de decembro, xeral tributaria. A contía da taxa regulada nesta ordenanza será a fixada nas tarifas contidas no parágrafo seguinte, para cada un de distintos servizos ou actividades. As tarifas que se aplicarán serán as seguintes: - Prezo por día completo: Prezo por cama en liteira, adultos e nenos de 5 anos ou máis: 7 € Prezo por cama en liteira, menores de 5 anos: 5 € - Prezo por tres ou máis días consecutivos: aos prezos do apartado anterior aplicaráselles unha redución do 20 %. - O prezo por dispor do albergue de forma completa será de 25 €/día - Se se reserva de forma completa para cursos ou outras actuacións formativas ou culturais o prezo será de 18 €. Se na organización destes eventos participa o Concello poderá eximirse o pago do prezo. - Prezo especial para determinados grupos: no caso de que se reserve de forma completa o albergue e se trate de colexios ou outros grupos de nenos/as, o prezo ao día será de 15 €. (Para poder consideralos como grupo deberán contar cun mínimo de 10 nenos/as, ademais dos adultos responsables). - Os prezos da presente ordenanza levarán todos os impostos incluídos. Conforme ao artigo 9.1 do Real decreto lexislativo 2/2004, do 5 de marzo, polo que se aproba o texto refundido da lei reguladora das facendas locais, non poderán recoñecerse outros beneficios fiscais nos tributos locais que os expresamente previstos nas normas con rango de lei ou os derivados da aplicación dos tratados internacionais. Segundo o artigo 24.4 do Real Decreto Lexislativo 2/2004, do 5 de marzo, polo que se aproba o texto refundido da lei reguladora das facendas locais, para a determinación da contía da taxa poderá terse en conta criterios xenéricos de capacidade económica dos suxeitos obrigados a satisfacelas. Toda persoa interesada na utilización das instalacións do albergue municipal deberá presentar a correspondente solicitude no Rexistro do Concello de Abegondo, onde fará constar o número exacto de persoas e días que se solicita a referida utilización. O pago será previo ao uso do albergue. Á entrega das chaves depositarase unha fianza que será devolta unha vez comprobado polo persoal do Concello que as instalacións do albergue se atopan en condicións similares ás que se fixo entrega ao usuario ou usuarios. A fianza, por cada grupo de persoas será de 50 euros. Na recepción, o usuario deberá presentar o seu documento de identidade e asinar a aceptación das condicións de uso do albergue. Nese momento, o persoal deste facilitaralle toda a información necesaria para o correcto uso das instalacións. Cando a utilización privativa ou o aproveitamento especial, pola causa que for, leve aparellada a destrución ou deterioración do dominio público local, o beneficiario, sen prexuízo de pago da taxa a que houber lugar, estará obrigado ao reintegro do custo total dos respectivos gastos de reconstrución ou reparación e ao depósito previo do seu importe. En todo o relativo á cualificación de infraccións tributarias, así como ás sancións que a estas correspondan en cada caso, estarase ao disposto nos artigos 178 e seguintes da Lei 58/2003, do 17 de decembro, xeral tributaria e demais normativa aplicable. A presente Ordenanza fiscal, cuxa redacción definitiva foi aprobada polo Pleno do Concello en sesión realizada na data 22 de decembro, entrará en vigor o mesmo día da súa publicación no Boletín Oficial da Provincia da Coruña e será de aplicación ao día seguinte, permanecendo en vigor ata a súa modificación ou derrogación expresa. Abegondo, 22 de marzo de 2017 O alcalde-presidente José Antonio Santiso Miramontes